Document ID: /roh_data/filtered/fineweb-2-filterrobots_roh.jsonl.gz/54324

Davent dad oz, ils 15 da november avantmezdi da las 10:00, è la punt sur il Rain anteriur tranter Sagogn e Valendau puspè averta permanent. Las lavurs da sanaziun èn gia vegnidas terminadas la fin october, ils davos dis han dentant anc las punts stuì vegnir allontanadas e per far quellas lavurs ha la punt stuì vegnir serrada singuls dis.
La punt d’atschal da 61 m lunghezza che maina davent da la staziun da la Viafier Retica Valendau-Sagogn sur il Rain anteriur en direcziun da Sagogn, è vegnida construida l’onn 1903. Perquai che la plaunca da la vart da Valendau ruschna, è la punt vegnida stuschada sur ils onns 20 cm en direcziun da Sagogn. Quai moviment ha chaschunà donns che han stuì vegnir pinads uss.
La punt tutga a la Viafier Retica, che ha era pajà la sanaziun, ina sanaziun che ha cuzzà circa 1 onn e custà 1,8 milliuns francs. Suenter la sanaziun duess la punt puspè tegnair 60 enfin 70 onns e la paisa maximala per vehichels vegn auzada da 9 sin 18 tonnas. Cun la fin da las lavurs da sanaziun va la punt en il possess da las vischnancas Stussavgia e Sagogn, quai en connex cun la meglieraziun generala. La surdada uffiziala da la punt a las vischnancas succeda damaun gievgia, ils 16 da november.